CELEX: 32021R1080
Language: fi
Date: 2021-06-28 00:00:00
Title: Komission asetus (EU) 2021/1080, annettu 28 päivänä kesäkuuta 2021, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisten tilinpäätösstandardien IAS 16, IAS 37, IAS 41, IFRS 1, IFRS 3 ja IFRS 9 osalta (ETA:n kannalta merkityksellinen teksti)

2.7.2021   
               
               
                  FI
               
               
                  Euroopan unionin virallinen lehti
               
               
                  L 234/90
               
            
         KOMISSION ASETUS (EU) 2021/1080,
         annettu 28 päivänä kesäkuuta 2021,
         tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisten tilinpäätösstandardien IAS 16, IAS 37, IAS 41, IFRS 1, IFRS 3 ja IFRS 9 osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kansainvälisten tilinpäätösstandardien soveltamisesta 19 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1606/2002 (1) ja erityisesti sen 3 artiklan 1 kohdan,
         sekä katsoo seuraavaa:
         
                     (1)
                  
                  
                     Tietyt kansainväliset tilinpäätösstandardit ja tulkinnat, jotka olivat voimassa 15 päivänä lokakuuta 2008, hyväksyttiin komission asetuksella (EY) N:o 1126/2008 (2).
                  
               
                     (2)
                  
                  
                     Kansainvälisiä tilinpäätösstandardeja antava elin International Accounting Standards Board, jäljempänä ’IASB’, julkaisi 14 päivänä toukokuuta 2020 useita pieniä muutoksia kansainvälisiin tilinpäätösstandardeihin IAS 16 Aineelliset käyttöomaisuushyödykkeet, IAS 37 Varaukset, ehdolliset velat ja ehdolliset varat ja IFRS 3 Liiketoimintojen yhdistäminen. Näillä muutoksilla tehdään lisäselvennyksiä standardien soveltamisen yhdenmukaistamiseksi tai ajantasaistetaan viittauksia.
                  
               
                     (3)
                  
                  
                     IASB julkaisi 14 päivänä toukokuuta 2020 myös asiakirjan Kansainvälisiin tilinpäätösstandardeihin tehdyt vuosittaiset parannukset 2018–2020 osana säännöllistä parannusprosessiaan. Vuosittaisilla parannuksilla pyritään nykyaikaistamaan ja selventämään nykyisiä standardeja. Vuosittaisten parannusten tavoitteena on käsitellä ei-kiireellisiä mutta tarpeellisia asioita, joista IASB on keskustellut hankesyklin aikana aloilla, joilla kansainvälisissä tilinpäätösstandardeissa esiintyy epäjohdonmukaisuuksia tai joilla tarvitaan sanamuodon selkiyttämistä. Vuosittaiset parannukset sisältävät muutoksia IAS 41:een Maatalous, IFRS 1:een Ensimmäinen IFRS-standardien käyttöönotto ja IFRS 9:ään Rahoitusinstrumentit.
                  
               
                     (4)
                  
                  
                     Kuultuaan Euroopan tilinpäätösraportoinnin neuvoa-antavaa ryhmää (European Financial Reporting Advisory Group, EFRAG) komissio katsoo, että muutokset IAS 16:een Aineelliset käyttöomaisuushyödykkeet, IAS 37:ään Varaukset, ehdolliset velat ja ehdolliset varat, IAS 41:een Maatalous, IFRS 1:een Ensimmäinen IFRS-standardien käyttöönotto, IFRS 3:een Liiketoimintojen yhdistäminen ja IFRS 9:ään Rahoitusinstrumentit täyttävät asetuksen (EY) N:o 1606/2002 3 artiklan 2 kohdassa säädetyt hyväksymisperusteet.
                  
               
                     (5)
                  
                  
                     Sen vuoksi asetusta (EY) N:o 1126/2008 olisi muutettava.
                  
               
                     (6)
                  
                  
                     Tässä asetuksessa säädetyt toimenpiteet ovat tilinpäätöskysymysten sääntelykomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EY) N:o 1126/2008 liite seuraavasti:
            
                        a)
                     
                     
                        muutetaan kansainvälinen tilinpäätösstandardi (IAS) 16 Aineelliset käyttöomaisuushyödykkeet tämän asetuksen liitteen mukaisesti;
                     
                  
                        b)
                     
                     
                        muutetaan IAS 37 Varaukset, ehdolliset velat ja ehdolliset varat tämän asetuksen liitteen mukaisesti;
                     
                  
                        c)
                     
                     
                        muutetaan IAS 41 Maatalous tämän asetuksen liitteen mukaisesti;
                     
                  
                        d)
                     
                     
                        muutetaan kansainvälinen tilinpäätösstandardi (IFRS) 1 Ensimmäinen IFRS-standardien käyttöönotto tämän asetuksen liitteen mukaisesti;
                     
                  
                        e)
                     
                     
                        muutetaan IFRS 3 Liiketoimintojen yhdistäminen tämän asetuksen liitteen mukaisesti;
                     
                  
                        f)
                     
                     
                        muutetaan IFRS 9 Rahoitusinstrumentit tämän asetuksen liitteen mukaisesti.
                     
                  
         
            2 artikla
            Yritysten on sovellettava 1 artiklassa tarkoitettuja muutoksia viimeistään sen ensimmäisen tilikauden alusta, joka alkaa 1 päivänä tammikuuta 2022 tai sen jälkeen.
         
         
            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä kesäkuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EYVL L 243, 11.9.2002, s. 1.
         
            (2)  Komission asetus (EY) N:o 1126/2008, annettu 3 päivänä marraskuuta 2008, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti (EUVL L 320, 29.11.2008, s. 1).
      
      
         
            LIITE
            Muutokset IAS 16:een Aineelliset käyttöomaisuushyödykkeet
            Muutokset IAS 37:ään Varaukset, ehdolliset velat ja ehdolliset varat
            Muutokset IFRS 3:een Liiketoimintojen yhdistäminen
            Vuosittaiset parannukset IFRS-standardeihin 2018–2020
            
               Muutokset IAS 16:een Aineelliset käyttöomaisuushyödykkeet
            
            Muutetaan kappaleita 17 ja 74; lisätään kappaleet 20A, 74A, 80D ja 81N. Aiemmin kappaleeseen 74(d) sisältyneitä vaatimuksia ei ole muutettu, mutta ne on siirretty kappaleeseen 74A(a).
            ARVOSTAMINEN KIRJAAMISEN TAPAHTUESSA
            ...
            
               Hankintamenon koostumus
            
            ...
            
                     
                        17
                     
                     
                        Välittömiä menoja ovat esimerkiksi:
                        ...
                        
                                    e)
                                 
                                 
                                    menot, jotka syntyvät testattaessa, toimiiko omaisuuserä asianmukaisesti (ts. arvioitaessa, onko omaisuuserän tekninen ja fyysinen suorituskyky sellainen, että sitä pystytään käyttämään tavaroiden valmistamiseen tai palvelujen tuottamiseen, vuokraamaan ulkopuolisille tai käyttämään hallinnollisiin tarkoituksiin); ja
                                    ...
                                 
                              ...
                     
                  
                     
                        20A
                     
                     
                        Joitakin hyödykkeitä saatetaan valmistaa sinä aikana, jona aineellista käyttöomaisuushyödykettä ollaan saattamassa sellaiseen sijaintipaikkaan ja kuntoon, että se pystyy toimimaan johdon tarkoittamalla tavalla (esimerkiksi näytteet, jotka tuotetaan testattaessa, toimiiko omaisuuserä asianmukaisesti). Yhteisö kirjaa tällaisten hyödykkeiden myynnistä saatavat tulot ja kyseisten hyödykkeiden hankintamenon sovellettavien standardien mukaisesti tulosvaikutteisesti. Yhteisö määrittää kyseisten hyödykkeiden hankintamenon soveltamalla IAS 2:n mukaisia arvostusvaatimuksia.
                        ...
                     
                  TILINPÄÄTÖKSESSÄ ESITETTÄVÄT TIEDOT
            ...
            
                     
                        74
                     
                     
                        
                           Tilinpäätöksessä on esitettävä myös:
                        
                        ...
                        
                                    b)
                                 
                                 
                                    
                                       keskeneräisen aineellisen käyttöomaisuushyödykkeen kirjanpitoarvoon sisältyvät menot; ja
                                    
                                 
                              
                                    c)
                                 
                                 
                                    
                                       aineellisten käyttöomaisuushyödykkeiden hankintaa koskevat sopimukseen perustuvat sitoumukset.
                                    
                                 
                              
                  
                     
                        74A
                     
                     
                        
                           Tilinpäätöksessä on esitettävä myös seuraavat erät, ellei niitä esitetä omina erinään laajassa tuloslaskelmassa:
                        
                        
                                    a)
                                 
                                 
                                    
                                       tulosvaikutteisesti kirjatut kolmansilta osapuolilta saadut korvaukset aineellisista käyttöomaisuushyödykkeistä, joiden arvo on alentunut, jotka on menetetty tai joista on luovuttu; ja
                                    
                                 
                              
                                    b)
                                 
                                 
                                    
                                       kappaleen 20A mukaisesti tulosvaikutteisesti kirjatut tulot ja hankintamenot, jotka liittyvät sellaisiin valmistettuihin hyödykkeisiin, jotka eivät ole yhteisön tavanomaisten toimintojen tuotosta, sekä tieto siitä, mille laajan tuloslaskelman riville (tai riveille) tällaiset tulot ja hankintamenot sisältyvät.
                                    
                                 
                              
                  SIIRTYMÄSÄÄNNÖT
            ...
            
                     
                        80D
                     
                     
                        Toukokuussa 2020 julkaistulla asiakirjalla Aineelliset käyttöomaisuushyödykkeet–aiottua käyttöä edeltävät tulot muutettiin kappaleita 17 ja 74 sekä lisättiin kappaleet 20A ja 74A. Yhteisön on sovellettava kyseisiä muutoksia takautuvasti mutta vain niihin aineellisiin käyttöomaisuushyödykkeisiin, jotka on saatettu sellaiseen sijaintipaikkaan ja kuntoon, että ne pystyvät toimimaan johdon tarkoittamalla tavalla, aikaisintaan sen aikaisimman kauden alussa, joka esitetään tilinpäätöksessä, jossa yhteisö soveltaa muutosta ensimmäisen kerran. Yhteisön on kirjattava muutoksen soveltamisen aloittamisesta aiheutunut kertynyt vaikutus kertyneiden voittovarojen (tai muun oman pääoman erän sen mukaan kuin on asianmukaista) alkusaldon oikaisuksi ensimmäisen esitettävän kauden alussa.
                     
                  VOIMAANTULO
            ...
            
                     
                        81N
                     
                     
                        Toukokuussa 2020 julkaistulla asiakirjalla Aineelliset käyttöomaisuushyödykkeet–aiottua käyttöä edeltävät tulot muutettiin kappaleita 17 ja 74, sekä lisättiin kappaleet 20A, 74A ja 80D. Yhteisön on sovellettava näitä muutoksia 1.1.2022 tai sen jälkeen alkavilla tilikausilla. Aikaisempi soveltaminen on sallittua. Jos yhteisö soveltaa näitä muutoksia aikaisemmalla kaudella, tästä on annettava tieto.
                     
                  
               Muutokset IAS 37:ään Varaukset, ehdolliset velat ja ehdolliset varat
               
            
            Lisätään kappaleet 68A, 94A ja 105 sekä muutetaan kappaletta 69. Kappaletta 68 ei muuteta, mutta se on sisällytetty lukemisen helpottamiseksi.
            KIRJAUS- JA ARVOSTUSSÄÄNTÖJEN SOVELTAMINEN
            ...
            
               Tappiolliset sopimukset
            
            ...
            
                     
                        68
                     
                     
                        Tappiollinen sopimus määritellään tässä standardissa sopimukseksi, jonka mukaisten velvoitteiden täyttäminen aiheuttaa väistämättä menoja, jotka ylittävät sopimuksesta odotettavissa olevan taloudellisen hyödyn. Sopimuksen mukaiset väistämättömät menot kuvastavat pienintä sopimuksen purkamisesta aiheutuvien nettomenojen määrää, joka on yhtä suuri kuin sopimuksen mukaisen velvoitteen täyttämiseksi tarvittavien menojen määrä tai sopimusvelvoitteiden täyttämisen laiminlyönnistä aiheutuva korvausten tai rangaistusseuraamusten määrä, sen mukaan kumpi niistä on pienempi.
                     
                  
                     
                        68A
                     
                     
                        Sopimuksen täyttämisestä aiheutuvat menot käsittävät menot, jotka välittömästi liittyvät sopimukseen. Sopimukseen välittömästi liittyvät menot sisältävät sekä:
                        
                                    a)
                                 
                                 
                                    sopimuksen täyttämisestä aiheutuvat lisämenot–esimerkiksi välittömät työsuorituksesta johtuvat menot sekä välittömät materiaalimenot; ja
                                 
                              
                                    b)
                                 
                                 
                                    kohdistetun osuuden muista menoista, jotka välittömästi liittyvät sopimusten täyttämiseen–esimerkiksi kohdistettu osuus sellaisen aineellisen käyttöomaisuushyödykkeen poistoista, jota käytetään muun muassa kyseisen sopimuksen täyttämiseen.
                                 
                              
                  
                     
                        69
                     
                     
                        Ennen kuin tappiollista sopimusta varten kirjataan erillinen varaus, yhteisö kirjaa mahdollisen arvonalentumistappion, joka on syntynyt kyseisen sopimuksen täyttämiseen käytetyistä omaisuuseristä (ks. IAS 36).
                        ...
                     
                  SIIRTYMÄSÄÄNNÖT
            ...
            
                     
                        94A
                     
                     
                        Toukokuussa 2020 julkaistulla asiakirjalla Tappiolliset sopimukset–sopimuksen täyttämisestä aiheutuvat menot lisättiin kappale 68A ja muutettiin kappaletta 69. Yhteisön on sovellettava näitä muutoksia sopimuksiin, joiden osalta se ei ole vielä täyttänyt kaikkia velvoitteitaan sen tilikauden alussa, jolla se soveltaa muutoksia ensimmäisen kerran (soveltamisen aloittamisajankohta). Yhteisö ei saa oikaista vertailutietoja. Sen sijaan yhteisön on kirjattava muutosten soveltamisen aloittamisesta aiheutunut kertynyt vaikutus kertyneiden voittovarojen–tai muun oman pääoman erän sen mukaan kuin on asianmukaista–alkusaldon oikaisuksi soveltamisen aloittamisajankohtana.
                     
                  VOIMAANTULO
            ...
            
                     
                        105
                     
                     
                        Toukokuussa 2020 julkaistulla asiakirjalla Tappiolliset sopimukset–sopimuksen täyttämisestä aiheutuvat menot lisättiin kappaleet 68A ja 94A sekä muutettiin kappaletta 69. Yhteisön on sovellettava näitä muutoksia 1.1.2022 tai sen jälkeen alkavilla tilikausilla. Aikaisempi soveltaminen on sallittua. Jos yhteisö soveltaa näitä muutoksia aikaisemmalla kaudella, tästä on annettava tieto.
                     
                  
               Muutokset IFRS 3:een Liiketoimintojen yhdistäminen
               
            
            Muutetaan kappaletta 11 ja poistetaan Tilinpäätöksen laatimista ja esittämistä koskevia yleisiä perusteita koskeva alaviite kappaleesta 11. Muutetaan kappaleita 14, 21, 22 ja 23 sekä lisätään kappaleet 21A, 21B, 21C, 23A ja 64Q. Lisätään otsikko ennen kappaletta 21A ja muutetaan kappaleen 21 jälkeistä alaotsikkoa ja kappaletta 22 edeltävää alaotsikkoa. Kappaletta 10 ei muuteta, mutta se on sisällytetty lukemisen helpottamiseksi.
            HANKINTAMENETELMÄ
            ...
            
               Hankittujen yksilöitävissä olevien varojen, vastattaviksi otettujen velkojen ja mahdollisen hankinnan kohteessa olevan määräysvallattomien omistajien osuuden kirjaaminen ja arvostaminen
            
            
               Kirjaamisperiaate
            
            
                     
                        10
                     
                     
                        
                           Hankkijaosapuolen on hankinta-ajankohtana kirjattava hankitut yksilöitävissä olevat varat, vastattaviksi otetut velat ja mahdollinen hankinnan kohteessa oleva määräysvallattomien omistajien osuus erillään liikearvosta. Hankittujen yksilöitävissä olevien varojen ja vastattaviksi otettujen velkojen kirjaamiseen sovelletaan kappaleissa 11 ja 12 mainittuja ehtoja.
                        
                     
                  
               Kirjaamisen ehdot
            
            
                     
                        11
                     
                     
                        Jotta hankitut yksilöitävissä olevat varat ja vastattaviksi otetut velat olisivat kirjattavissa hankintamenetelmää sovellettaessa, niiden täytyy hankinta-ajankohtana vastata varojen ja velkojen määritelmiä, jotka on esitetty Taloudellisen raportoinnin käsitteellisessä viitekehyksessä. Esimerkiksi menot, joiden hankkijaosapuoli odottaa toteutuvan tulevaisuudessa mutta joita se ei ole velvollinen toteuttamaan pannakseen täytäntöön suunnitelmansa hankinnan kohteen jonkin toiminnon lopettamisesta tai hankinnan kohteen palveluksessa olevien henkilöiden työsuhteen päättämisestä tai henkilöiden siirtämisestä toiseen paikkaan, eivät ole hankinta-ajankohdan velkoja. Sen vuoksi hankkijaosapuoli ei kirjaa kyseisiä menoja hankintamenetelmää soveltaessaan. Sen sijaan hankkijaosapuoli merkitsee kyseiset menot hankinnan jälkeisiin tilinpäätöksiinsä muiden IFRS-standardien mukaisesti.
                        ...
                     
                  
                     
                        14
                     
                     
                        Kappaleissa B31–B40 on ohjeistusta aineettomien hyödykkeiden kirjaamisesta. Kappaleissa 21A–28B täsmennetään, minkä tyyppisiin yksilöitävissä oleviin varoihin ja velkoihin kuuluu eriä, joita tämän IFRS-standardin rajoitetut poikkeukset kirjaamisperiaatteesta ja -ehdoista koskevat.
                        ...
                     
                  
               Poikkeukset kirjaamis- tai arvostamisperiaatteista
            
            
                     
                        21
                     
                     
                        Tämä IFRS-standardi sisältää rajoitettuja poikkeuksia siinä olevista kirjaamis- ja arvostamisperiaatteista. Kappaleissa 21A–31A täsmennetään sekä ne nimenomaiset erät, joita poikkeukset koskevat, että näiden poikkeuksien luonne. Hankkijaosapuolen on käsiteltävä kyseiset erät kirjanpidossaan kappaleisiin 21A –31A sisältyvien vaatimusten mukaisesti, mistä seuraa, että jotkin erät:
                        
                                    a)
                                 
                                 
                                    kirjataan joko soveltamalla kappaleiden 11 ja 12 sisältämien ehtojen lisäksi muita kirjaamisehtoja tai soveltamalla muiden IFRS-standardien vaatimuksia, jolloin tulokset poikkeavat siitä, mitä ne olisivat sovellettaessa yleistä kirjaamisperiaatetta ja -ehtoja.
                                 
                              
                                    b)
                                 
                                 
                                    arvostetaan muuhun arvoon kuin hankinta- ajankohdan käypiin arvoihin.
                                 
                              
                  
               Poikkeukset kirjaamisperiaatteesta
            
            
               
                  IAS 37:n tai IFRIC 21:n soveltamisalaan kuuluvat velat ja ehdolliset velat
               
            
            
                     
                        21A
                     
                     
                        Kappaletta 21B sovelletaan velkoihin ja ehdollisiin velkoihin, jotka kuuluisivat IAS 37:n Varaukset, ehdolliset velat ja ehdolliset varat tai IFRIC 21:n Julkiset maksut soveltamisalaan, jos ne olisivat syntyneet erikseen sen sijaan että ne on otettu vastattaviksi liiketoimintojen yhdistämisessä.
                     
                  
                     
                        21B
                     
                     
                        
                           Taloudellisen raportoinnin käsitteellisessä viitekehyksessä velka määritellään niin, että se on ”yhteisöllä aikaisempien tapahtumien seurauksena olemassa oleva velvoite taloudellisen voimavaran siirtämiseen”. Kun on kyse varauksesta tai ehdollisesta velasta, joka kuuluisi IAS 37:n soveltamisalaan, hankkijaosapuolen on sovellettava IAS 37:n kappaleita 15–22 sen ratkaisemiseen, onko hankinta-ajankohtana olemassa aikaisempien tapahtumien seurauksena syntynyt olemassa oleva velvoite. Kun on kyse julkisesta maksusta, joka kuuluisi IFRIC 21:n soveltamisalaan, hankkijaosapuolen on sovellettava IFRIC 21:tä sen ratkaisemiseen, onko velvoitteen synnyttävä tapahtuma, josta julkisen maksun suorittamisvelvollisuus aiheutuu, toteutunut hankinta-ajankohtaan mennessä.
                     
                  
                     
                        21C
                     
                     
                        Kappaleen 21B mukaisesti yksilöity olemassa oleva velvoite saattaisi olla kappaleessa 22(b) esitettävän ehdollisen velan määritelmän mukainen. Jos näin on, kyseiseen ehdolliseen velkaan sovelletaan kappaletta 23.
                     
                  
               Ehdolliset velat ja ehdolliset varat
            
            
                     
                        22
                     
                     
                        Ehdollinen velka määritellään IAS 37:ssä seuraavasti:
                        
                                    a)
                                 
                                 
                                    mahdollinen velvoite, joka on syntynyt aikaisempien tapahtumien seurauksena ja jonka olemassaolo varmistuu vasta, kun yksi tai useampi epävarma tapahtuma, joka ei ole kokonaan yhteisön määräysvallassa, toteutuu tai jää toteutumatta tulevaisuudessa; tai
                                 
                              
                                    b)
                                 
                                 
                                    olemassa oleva velvoite, joka on syntynyt aikaisempien tapahtumien seurauksena mutta jota ei merkitä taseeseen, koska:
                                    
                                                i)
                                             
                                             
                                                ei ole todennäköistä, että velvoitteen täyttäminen edellyttää taloudellista hyötyä ilmentävien voimavarojen siirtymistä pois yhteisöstä; tai
                                             
                                          
                                                ii)
                                             
                                             
                                                velvoitteen suuruus ei ole määritettävissä riittävän luotettavasti.
                                             
                                          
                              
                  
                     
                        23
                     
                     
                        Hankkijaosapuolen on kirjattava liiketoimintojen yhdistämisessä vastattavaksi otettu ehdollinen velka hankinta-ajankohtana, jos kyseessä on olemassa oleva velvoite, joka on syntynyt aikaisempien tapahtumien seurauksena, ja sen käypä arvo on luotettavasti määritettävissä. Sen vuoksi hankkijaosapuoli kirjaa, toisin kuin IAS 37:n kappaleiden 14(b), 23, 27, 29 ja 30 mukaan tehtäisiin, liiketoimintojen yhdistämisessä vastattavaksi otetun ehdollisen velan hankinta-ajankohtana, vaikka ei olisi todennäköistä, että velvoitteen täyttäminen edellyttää taloudellista hyötyä ilmentävien voimavarojen siirtymistä pois yhteisöstä. Tämän IFRS-standardin kappaleessa 56 on ohjeistusta ehdollisten velkojen myöhemmästä kirjanpitokäsittelystä.
                     
                  
                     
                        23A
                     
                     
                        Ehdollinen omaisuuserä määritellään IAS 37:ssä siten, että se on mahdollinen omaisuuserä, joka on syntynyt aikaisempien tapahtumien seurauksena ja jonka olemassaolo varmistuu vasta kun yksi tai useampi epävarma tapahtuma, joka ei ole kokonaan yhteisön määräysvallassa, toteutuu tai jää toteutumatta tulevaisuudessa. Hankkijaosapuoli ei saa kirjata ehdollista omaisuuserää hankinta-ajankohtana.
                        ...
                     
                  VOIMAANTULO JA SIIRTYMÄSÄÄNNÖT
            
               Voimaantulo
            
            ...
            
                     
                        64Q
                     
                     
                        Toukokuussa 2020 julkaistulla asiakirjalla Käsitteellistä viitekehystä koskeva viittaus muutettiin kappaleita 11, 14, 21, 22 ja 23 sekä lisättiin kappaleet 21A, 21B, 21C ja 23A. Yhteisön on sovellettava näitä muutoksia liiketoimintojen yhdistämisiin, joissa hankinta-ajankohta on 1.1.2022 tai sen jälkeen alkavan ensimmäisen tilikauden alussa tai sitä myöhemmin. Aikaisempi soveltaminen on sallittua, jos yhteisö soveltaa samanaikaisesti kaikkia maaliskuussa 2018 julkaistulla asiakirjalla Muutokset IFRS-standardeihin sisältyviin Käsitteellistä viitekehystä koskeviin viittauksiin tehtyjä muutoksia.
                     
                  
               Muutokset IFRS 1:een Ensimmäinen IFRS-standardien käyttöönotto
               
            
            Lisätään kappale 39AG sekä lisätään liitteeseen D kappale D13A. Muutetaan kappaletta D1(f).
            VOIMAANTULO
            ...
            
                     
                        39AG
                     
                     
                        Toukokuussa 2020 julkaistulla asiakirjalla Vuosittaiset parannukset IFRS-standardeihin 2018–2020 muutettiin kappaletta D1(f) ja lisättiin kappale D13A. Yhteisön on sovellettava kyseistä muutosta 1.1.2022 tai sen jälkeen alkavilla tilikausilla. Aikaisempi soveltaminen on sallittua. Jos yhteisö soveltaa muutosta aikaisemmalla kaudella, tästä on annettava tieto.
                     
                  
               
                  Liite D
                  
                     Helpotukset muiden IFRS-standardien vaatimuksista
                  
                  
                     Tämä liite on kiinteä osa IFRS-standardia.
                  
                  
                           
                              D1
                           
                           
                              Yhteisö saa käyttää yhtä tai useampaa seuraavista helpotuksista:
                              ...
                              
                                          f)
                                       
                                       
                                          kertyneet muuntoerot (kappaleet D12–D13A);
                                       
                                    ...
                           
                        
                     Kertyneet muuntoerot
                  
                  ...
                  
                           
                              D13A
                           
                           
                              Kappaleen D16(a) mukaista helpotusta käyttävä tytäryritys saa kappaleen D12 tai D13 soveltamisen sijaan päättää arvostaa kaikkien ulkomaisten yksikköjen kertyneet muuntoerot tilinpäätöksessään siihen kirjanpitoarvoon, joka sisältyisi emoyrityksen konsernitilinpäätökseen, emoyrityksen IFRS-standardeihin siirtymispäivään perustuen, ellei ole tehty mitään oikaisuja, jotka koskevat konsernitilinpäätöksen laatimistoimenpiteitä tai sen liiketoimintojen yhdistämisen vaikutuksia, jossa emoyritys hankki tytäryrityksen. Vastaavanlainen valinta on käytettävissä kappaleen D16(a) mukaista helpotusta käyttävälle osakkuusyritykselle tai yhteisyritykselle.
                              ...
                           
                        
            
            
               Muutokset IFRS 9:ään Rahoitusinstrumentit
               
            
            Lisätään kappale 7.1.9, kappale 7.2.35 otsikkoineen sekä kappale B3.3.6A. Muutetaan kappaletta B3.3.6. Kappaleeseen B3.3.6A sisältyviä vaatimuksia ei ole muutettu, mutta ne on siirretty kappaleesta B3.3.6.
            
               Luku 7 Voimaantulo ja siirtymäsäännöt
            
            7.1   VOIMAANTULO
            ...
            
                     
                        7.1.9
                     
                     
                        Toukokuussa 2020 julkaistulla asiakirjalla Vuosittaiset parannukset IFRS-standardeihin 2018–2020 lisättiin kappaleet 7.2.35 ja B3.3.6A sekä muutettiin kappaletta B3.3.6. Yhteisön on sovellettava kyseistä muutosta 1.1.2022 tai sen jälkeen alkavilla tilikausilla. Aikaisempi soveltaminen on sallittua. Jos yhteisö soveltaa muutosta aikaisemmalla kaudella, tästä on annettava tieto.
                     
                  7.2   SIIRTYMÄSÄÄNNÖT
            ...
            
               Vuosittaisia parannuksia IFRS-standardeihin koskevat siirtymäsäännöt
            
            
                     
                        7.2.35
                     
                     
                        Yhteisön on sovellettava asiakirjaa Vuosittaiset parannukset IFRS-standardeihin 2018–2020 rahoitusvelkoihin, joihin on tehty muutoksia tai jotka on vaihdettu sen tilikauden alussa, jolla yhteisö soveltaa standardin muutosta ensimmäisen kerran, tai sitä myöhemmin.
                     
                  
               
                  Liite B
                  
                     Soveltamisohjeistus
                  
                  
                     Tämä liite on kiinteä osa standardia.
                  
                  ...
                  MERKITSEMINEN TASEESEEN JA KIRJAAMINEN POIS TASEESTA (LUKU 3)
                  ...
                  
                     Rahoitusvelkojen kirjaaminen pois taseesta (luku 3.3)
                  
                  ...
                  
                           
                              B3.3.6
                           
                           
                              Kappaletta 3.3.2 sovellettaessa ehtojen katsotaan poikkeavan huomattavasti toisistaan, jos uusien ehtojen mukainen rahavirtojen diskontattu nykyarvo, joka sisältää maksetut palkkiot vähennettyinä saaduilla palkkioilla ja joka on diskontattu alkuperäistä efektiivistä korkoa käyttäen, poikkeaa vähintään 10 % alkuperäisen rahoitusvelan jäljellä olevien rahavirtojen diskontatusta nykyarvosta. Määrittäessään kyseisiä maksettuja palkkioita vähennettyinä saaduilla palkkioilla lainanottaja ottaa huomioon vain lainanottajan ja lainanantajan välillä maksetut tai saadut palkkiot, mukaan lukien palkkiot, jotka joko lainanottaja tai lainanantaja on maksanut tai saanut toisen puolesta.
                           
                        
                           
                              B3.3.6A
                           
                           
                              Jos vieraan pääoman ehtoisten instrumenttien vaihtamista tai ehtojen muuttamista käsitellään kirjanpidossa kuoletuksena, syntyneet menot tai palkkiot kirjataan osana kuolettamisesta johtuvaa voittoa tai tappiota. Jos vaihtoa tai muutosta ei käsitellä kirjanpidossa kuoletuksena, syntyneillä menoilla tai palkkioilla oikaistaan velan kirjanpitoarvoa, ja ne kirjataan kuluiksi ehdoiltaan muuttuneen velan jäljellä olevana juoksuaikana.
                              ...
                           
                        
            
            
               Muutokset IAS 41:een Maatalous
               
            
            Muutetaan kappaletta 22 ja lisätään kappale 65.
            KIRJAAMINEN JA ARVOSTAMINEN
            ...
            
                     
                        22
                     
                     
                        Yhteisö ei ota huomioon rahavirtoja, jotka johtuvat hyödykkeen rahoittamisesta, tai biologisten hyödykkeiden uusintamisesta korjuun jälkeen (esimerkiksi menot, jotka johtuvat istutusmetsän uudelleenistuttamisesta korjuun jälkeen).
                        ...
                     
                  VOIMAANTULO JA SIIRTYMÄSÄÄNNÖT
            ...
            
                     
                        65
                     
                     
                        Toukokuussa 2020 julkaistulla asiakirjalla Vuosittaiset parannukset IFRS-standardeihin 2018–2020 muutettiin kappaletta 22. Yhteisön on sovellettava muutosta käyvän arvon määrittämisiin 1.1.2022 tai sen jälkeen alkavan ensimmäisen tilikauden alussa tai sitä myöhemmin. Aikaisempi soveltaminen on sallittua. Jos yhteisö soveltaa muutosta aikaisemmalla kaudella, tästä on annettava tieto.